Лоиҳа

Бо қарори мушовараи

Вазорати маориф

ва илми Ҷумҳурии Тоҷикистон

аз ......№.... тасдиқ шудааст

**НИЗОМНОМА**

**оид ба кори (лоиҳаи) курсӣ (аз рӯйи барномаи бакалавриат)**

**1.Қоидаҳои асосӣ**

1. Кори (ё лоиҳаи) курсӣ ҷузъи ҷудонопазири нақшаи таълимии мутахассисони кулли равияҳо ва ихтисосҳо мебошад. Он барои ҳама ихтисосҳои бакалавриат вобаста ба равияи самти ихтисос дар курсҳои 1,2,3,4 ва 5 иҷро карда мешавад.

Кори курсӣ аз рӯйи барномаи бакалаврҳо фаъолияти фардии донишҷӯ буда, дар зери роҳбарии илмии омӯзгорони кафедраҳои тахассусии факултет, аз ҷумла профессорон, дотсентон, саромӯзгорон, ассистентњо кафедраҳо иҷро карда мешавад.

Бо мақсади таъмини сифати зарурй ва гуногуншаклии иҷрои корҳои курсї як омӯзгор наметавонад ба кори курсии беш аз 15 нафар донишҷӯ роҳбарӣ кунад. Бо ҳамин мақсад ба омӯзгор иҷозат дода мешавад, ки интихоби мавзӯъҳоро аз ҷониби донишҷӯён бо эълони пешаки дар тахтаи деворӣ ҷиҳати дастрасӣ ба донишҷӯён гузаронад. Ҳар донишҷӯ дар давоми таҳсил вобаста ба нақшаи таълимї ва самту равияи ихтисос кори курсӣ ба иҷромерасонад.

Ҳимояи кори курсӣ шарти зарурии ҳазм намудани кредитҳои барои фанни муқарраргашта соҳиб гаштани донишҷӯ мебошад.

**2.Талабот ба кори (лоиҳаи) курсӣ**

1. Кори курсӣ бояд тадқиқоти илмии мустақили муаллиф дар мавзӯи мубрами фан бошад ва бо риояи талаботи техникї ва меъёрҳои академии навишти корҳои хаттї таҳия гардад.
2. Кори курсӣ марҳалаи қаблии таҳияи рисолаи хатми бакалаврӣ мебошад. Вай бояд мазмуни илмӣ дошта бошад ва барои баланд бардоштани донишҳои назариявию касбӣ ва амиқ азхуд намудани маводи омӯхташуда кумак расонад.
3. Ҳангоми таҳияи кори курсӣ масъалаҳои зерин ҳаллу фасл мешаванд: танзим ва тавсеаи дониши назариявӣ аз фанҳои тахассусӣ; истифодаи дониши аз бар карда барои ҳалли масъалаҳои мушаххас; инкишоф ва таҳкими малакаҳои фаъолияти мустақилона.
4. Кори курсӣ бояд мувофиқати омодагардии донишҷӯро ба салоҳият ва малакаҳои дар стандартҳои таълимии ихтисосҳо ва равияҳои мувофиқ пешбинигаштаро нишон дода иқтидори эҷодию илмии донишҷӯро тақвият намояд.
5. Ҳаҷми кори курсӣ барои ихтисосҳои техникӣ бо ҳуруфчинии компютерии якфосила ё якунимфосилаи андозаи ҳарфҳояш 14 бояд дар доираи 15-20 саҳифа ва барои фанҳои гуманитарӣ дар доираи 20-25 саҳифа шакли А4 бошад. Поварақаҳои коғази А4 бояд чунин бошад, аз боло ва поён 2 см, аз тарафи чап 3 см ва тарафи рост 1,5 см.
6. Кори курсӣ бояд қисматҳои зеринро дарбар гирад:

* варақаи унвон;
* варақаи супориш барои кори курсӣ;
* нақша (мазмун, мундариҷа);
* сарсухан (муқаддима). Дар он муҳим будани мавзуъ асоснок мешавад, мақсад ва вазифаҳои тадқиқот баён мегарданд, ҳолати ҳалли масъала ќайд карда мешавад ва сарчашмаҳои асосии адабиётию меъёрӣ нишон дода мешаванд;
* матни асосӣ. Он бояд 2 ва ё 3 фаслро дар бар гирад. Дар фаслҳо мазмуни мавзӯъ бо назардошти тартиби пайдарпайии масъалаҳои гузошташуда баён мегардад;
* хулоса. Дар он кори иҷрошуда ҷамъбаст мегардад;
* рӯйхати сарчашмаҳои истифодашуда;
* замимаҳо (агар бошанд).

Қисмати графикии кори курсӣ дар варақаи ҳисобию тавзеҳӣ (дар дохили матни асосӣ ё ҳамчун замима) ва ё берун аз он (дар варақаҳои намуд ва андозаҳояшон аз тарафи роҳбари илмӣ муқарраршуда) иҷро карда мешавад.

8) Кори курсӣ дар шакли як мақолаи 10-15 саҳифаи илмӣ низ қобили қабул аст.

9) Дар кори курсӣ эҷодкорӣ пазируфта мешавад

**3.Тартиби интихоби мавзуъ ва ивази он**

10. Кафедраи тахассусӣ дар ҳафтаи якуми семестри таълимӣ дар тахтаи деворӣ номгӯйи мавзуъҳои корҳои курсиро бо овардани ному насаби роҳбарони илмӣ меовезад. Мавзуи кори курсї бояд аҳамияти назариявию амалӣ дошта бошад.

Донишҷӯ масъул аст, ки дар давоми 14 рӯзи авали семестр мавзуи кори курсиро интихоб намуда ва дар ин бора роҳбари илмиро хабардор намояд. Пас аз ин донишҷӯ ба номи мудири кафедра аризаи намунааш аз тарафи раёсати муассисаи таълимӣ муқарраршударо пешниҳод менамояд, то мавзуи интихобкардаи ӯ тасдиқ карда шавад. Кафедра аризаро ба қайд гирифта, бо манбаи маълумот муқоиса мекунад ва дар ҳамоҳангӣ бо деканати факултет пешниҳоди ягонаро «Оид ба тасдиқи мавзуҳои корҳои курсї» барои кулли ихтисосҳои факултет тартиб медиҳад.

11. Агар донишҷӯй мавзуъ ва роҳбари илмияшро бо ягон сабаб сари вақт интихоб карда натавонад, ӯ бояд дар аризаи худ ба кафедра сабаби таъхирро асоснок намояд.

12. Донишҷӯйе, ки мавзӯи кори курсияшро то муҳлати муқарраргашта бе сабабҳои узрнок интихоб накардааст, ё он тасдиқ нашудааст, огоҳии расмӣ мегирад. Агар чунин ҳодиса минбаъд низ такрор шавад, ба донишҷӯй иҷозати супоридани сессия дода намешавад.

13. Ивази роҳбари кори курсӣ танҳо дар ҳолатҳои фавқуллода ва ҳатман бо розигии мудири кафедра иҷозат дода мешавад. Бо ин мақсад донишҷӯй бояд бо ариза ба мудири кафедра муроҷиат намояд.

14. Ба кори курсї ҳамеша тағйирот ворид кардан имконпазир аст.

**4**.**Тартиби иҷро, супоридан ва ҳимояи кор (лоиҳаи) курсӣ**

15. Донишҷӯй пас аз тасдиқ гаштани мавзуъ ва роҳбари илмии кори курсӣ дар якҷоягӣ бо роҳбари илмӣ нақшаи корро тартиб медиҳад. Роҳбари илмӣ уҳдадор аст, дар якҷоягӣ бо донишҷӯй нақшаи таҳияи кори курсиро таҳия намояд.

16. Дар давоми семестри таҳсил мувофиқи ҷадвали раванди таълим кафедраи мутасаддӣ се маротиба назорати марҳалавии иҷрои корҳои курсиро мегузаронад (дар ҳафтаҳои ҳафтум, чордаҳум ва ҳабдаҳум). Аз рӯйи натиҷаҳои ҳар як назорати марҳалавӣ мудири кафедра ба номи декани факултет оид ба рафти иҷрои корҳои курсӣ маълумоти хаттӣ пешниҳод менамояд.

17. Кори курсӣ бояд дар мувофиқа бо ҷадвали тасдиқшудаи ҷараёни таълим ба иҷро расад. Донишҷӯй кори курсии тайёршударо ба роҳбари илмии худ месупорад. Роҳбари кори курсӣ онро месанҷад (дар мӯҳлати на беш аз як ҳафта баъди супоридани кор) ва дар сурати мавҷуд будани зарурат дар ҳошияи он мулоҳизаҳои тавсиявию танқидии худро қайд намуда, кори курсиро барои ислоҳу мукаммал намудан бар мегардонад. Роҳбари кори курсӣ вазифадор аст, ки риояи меъёрҳои академии навишти корҳои хаттию графикиро ба инобат гирад.

18. Асосҳо барои баргардонидани кори курсӣ бо мақсади мукаммалгардонӣ чунинанд:

* номувофиқӣ бо мавзуи қаблан тасдиқшуда;
* ба даст наомадани мақсадикор, ҳал нашудани масъалаи гузошташуда;
* ба талабот номувофиқ будани ҳаҷми кор;
* номувофиқии мазмуни кор бо мавзуъ ва нақшаи он;
* риоя накардани қоидаҳои иқтибосоварӣ (ба таври механикӣ нусхабардорӣ намудани маводи адабиёт, наовардани истинодҳо, асардуздӣ дар ҳаҷми умумии беш аз 30 %-и кори курсӣ);

19. Дар сурати пурра ва дуруст ба иҷро расидани кори курсӣ роҳбари кори курсӣ уҳдадор аст, ки оид ба он хулосаномаи хаттии худро дар ҳафтаи понздаҳуми семестр ба деканат супорад. Хулосанома дар Маркази бақайдгирӣ ва машварати донишгоҳ сабт гашта, дар парвандаи шахсии донишҷӯй-шиносномаи академӣ маҳфуз дошта мешавад.

Дар хулоса бояд нишон дода шаванд:

* муҳим будани мавзӯи тадқиқот ва худи тадқиқот, сатҳи ҳалли ин масъала дар адабиёти махсус ва истеҳсолоти муосир;
* аҳамияти илмӣ ва амалии кор;
* навовариҳои илмӣ ё ҷузъҳои он;
* тозагии фикру ақидаҳо ва сатҳи мустақилона иҷро шудани кор (аз ҷумла, риояи меъёрҳои академии навишти корҳои хаттӣ);
* ҳаққонӣ будани хулосаҳои бароварда, мувофиқати хулосаҳо ба воқеият;
* мувофиқати кор ба талабот нисбат ба тартибдиҳию ороиш, ки дар дастурҳои муқарраршуда оварда шудаанд.

Хулосанавис дар поёни хулоса баҳои худро пешниҳод менамояд.

20. Хулоса бо имзо (бо овардани ному насаб ва вазифаи хулосанавис) ва таърихи таҳияи он тасдиқ карда мешавад.

21. Ҳимояи кори курсӣ пеш аз сессияи имтиҳонӣ мувофиқи ҷадвали аз тарафи деканат тасдиқшуда дар комиссияи кафедравӣ гузаронида мешавад. Ба ҳайати комиссия роҳбари илмии кори курсӣ низ шомил мегардад. Ҳангоми ҳимоя донишҷӯй ҷанбаҳои асосии мавзуи омӯхтаашро ба таври кӯтоҳ баён намуда, хулосаҳояшро асоснок мегардонад ва доир ба моҳияти қайдҳои танқидии роҳбари илмӣ шарҳи худро пешниҳод менамояд. Дар фароварди маъруза донишҷӯй ба саволҳои додашуда ҷавоб медиҳад.Ҷавобҳо бояд кӯтоҳ, вале мукаммал бошанд.

22.Баҳо дар варақаи баҳогузорӣ қайд мегардад. Донишҷӯйе, ки кори курсиро насупорид, онро ҳимоя накард, ё дар натиҷаи ҳимоя сазовори баҳои «0» мегардад, аз кредитҳои барои кори курсӣ муқарраргаштаи ҳамон фан бенасиб мемонад.

**5. Маҳакҳои баҳогузории кори (лоиҳаи) курсӣ**

23. Баҳои кори курсӣ ҷанбаҳои зеринро ба назар мегирад:

* сатҳи ҳал гаштани мавзуъ;
* истифодаи адабиёти махсус, маводи меъёрӣ;
* муносибати эҷодӣ ба таҳияи кори курсӣ;
* дурустӣ ва асоснокии илмии хулосаҳо;
* тарзи баён;
* башаклдарории (навишти) ботартиби кори курсӣ;
* натиҷаҳои ҳимояи кори курсӣ.

24. Баҳои кори курсӣ мувофиқ ба низоми холдиҳии рейтингии 100 хола ба маҳакҳои зерин гузошта мешавад:

Баҳои «90 хол» ё «100 хол» гузошта мешаванд, агар кори курсӣ ба талаботи банди 4-и Низомномаи мазкур пурра мувофиқат намояд.

Баҳото «60 хол» - «80 хол» паст карда мешавад, агар дар кори курсӣ қоидаҳои навишт вайрон шуда бошанд ё дар рафти ҳимоя камбудиҳо ба назар расанд.

Баҳо метавонад то «10 хол» - «5 хол» паст карда шавад, агар мӯҳлатҳои супоридани кор риоя нагарданд, кор рефератӣ, яъне бе таҳлил бошад ва агар дар он ҷузъҳои риоя нагаштани қоидаҳои таҳияи корҳои хаттӣ (асардуздӣ) вохӯранд.

Баҳои «0 хол» гузошта мешавад, агар дар кори курсӣ вайроншавии ҷиддии қоидаҳои навишти корҳои хаттӣ ҷой дошта бошад ё мавзуи кори курсӣ бо мазмунаш мувофиқат накунад.